НАРОДНО СЪБРАНИЕ
Вх. №: 51-502-01-2
Дата: 13.01.2025 г./ 13:36 ч.

Република българия
МИНИСТЕРСКИ СЪВЕТ

ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-жа НАТАЛИЯ КИСЕЛОВА

УВАЖАЕМА ГОСПОЖО ПРЕДСЕДАТЕЛ,

На основание чл. 87, ал. 1 от Конституцията на Република България изпращам Ви одобрения с Решение  11 на Министерския съвет от 2025 г. проект на Закон за изменение и допълнение на Закона за гражданското въздухоплаване.
Приложения: 
1. Мотиви към проекта на Закон за изменение и допълнение на Закона за гражданското въздухоплаване.
2. Частична предварителна оценка на въздействието.
3.	Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за съответствие с правото на Европейския съюз.
5. Справка за постъпилите предложения от обществените консултации.
6. Справка за отразяване на становищата, получени след съгласуване на законопроекта.
МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    11
от   10 януари   2025 година

ЗА одобряване на законопроект
На основание чл. 87, ал. 1 от Конституцията на Република България 

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за гражданското въздухоплаване.
2. Предлага на Народното събрание да разгледа и приеме законопроекта по т. 1.
3. Министърът на транспорта и съобщенията да представи законопроекта пред Народното събрание.
МИНИСТЪР-ПРЕДСЕДАТЕЛ: /п/ Димитър Главчев
ЗА ГЛАВЕН СЕКРЕТАР НА
МИНИСТЕРСКИЯ СЪВЕТ:  /п/ Росен Кожухаров
Вярно,
НАЧАЛНИК НА ОТДЕЛ
“ДЕЛОВОДСТВО, АРХИВ И
ТЕХНИЧЕСКО ОСИГУРЯВАНЕ”:
/Жана Кадънкова/  

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

                                      З  А  К  О  Н

ЗА изменение и допълнение на Закона за гражданското въздухоплаване
(Обн., ДВ, бр. 94 от 1972 г.; изм. и доп., бр. 30 от 1990 г., бр. 16 от 1997 г., бр. 85 от 1998 г., бр. 12 от 2000 г., бр. 34 и 111 от 2001 г., бр. 52 и 70 от 2004 г., бр. 88 и 102 от 2005 г., бр. 30, 36, 37, 105 и 108 от 2006 г., бр. 10, 41 и 109 от 2007 г., бр. 36, 66 и 67 от 2008 г., бр. 35, 47, 82 и 102 от 
2009 г., бр. 63, 73 и 94 от 2010 г., бр. 41, 81 и 99 от 2011 г., бр. 38, 60 и 82 от 2012 г., бр. 15 и 66 от 2013 г., бр. 12, 53 и 98 от 2014 г., бр. 28 и 89 от 2015 г., бр. 15 и 95 от 2016 г., бр. 58 и 96 от 2017 г., бр. 56 от 2018 г., бр. 1 и 62 от 2019 г., бр. 60 от 2020 г., бр. 16 от 2021 г., бр. 102 от 2022 г., 
бр. 102 от 2023 г. и бр. 79 от 2024 г.)

§ 1. В чл. 2 се правят следните изменения и допълнения:
1. В ал. 2 думите „ограничава въздухоплаването“ се заменят със „забранява или ограничава въздухоплаването, с изключение на управляемите структури въздушно пространство относно временно отделени зони, резервирани зони, ограничени зони, опасни зони и ad-hoc опасни зони на тактическо ниво“.
2. Създава се ал. 3: 
„(3) Условията и редът за определяне на управляемите структури въздушно пространство относно временно отделени зони, резервирани зони, ограничени зони, опасни зони и ad-hoc опасни зони на тактическо ниво се определят в наредбата по чл. 2а, ал. 2.“
§ 2. В чл. 2а, ал. 2 след думата „определя“ се добавя „с наредба условията и“.

§ 3. В чл. 7 се правят следните изменения и допълнения:
1. В ал. 2 накрая се добавя „със заповед на министъра на транспорта и съобщенията“.
2. В ал. 3, изречение второ след думата „конкурс“ се поставя точка и текстът докрая се заличава.
3. Създава се ал. 4:
„(4) Когато за участие в конкурса по ал. 3 за дадена линия се е явил само един кандидат, назначаването се извършва при условията и по реда на наредбата по ал. 3.“
§ 4. В чл. 8 се правят следните допълнения:
1. В ал. 5 накрая се поставя запетая и се добавя „включително орган по чл. 16, параграф 12 от регламента“.
2.  Създава се ал. 6:
„(6) Главна дирекция „Гражданска въздухоплавателна администрация“ е компетентният орган по прилагането на Регламент (ЕС) 2023/2405 на Европейския парламент и на Съвета от 18 октомври 2023 за осигуряване на еднакви условия на конкуренция за устойчив въздушен транспорт инициатива ReFuelEU ̶ сектор „Авиация“ (ОВ, L 1 от 31 октомври 2023 г.), наричан по-нататък „Регламент (ЕС) 2023/2405“.”
§ 5. В чл. 16а се правят следните изменения:
1. В т. 11 думите „определя с наредби изискванията относно тарифите за редовни и чартърни въздушни превози, както и“ се заменят с „определя с наредба“.
2. Точка 15 се отменя.
§ 6. В чл. 16б се правят следните изменения и допълнения:
1. В ал. 1: 
а) в т. 3 след думите „на този закон“ се поставя запетая, а думите „и на подзаконовите нормативни актове“ се заменят с „подзаконовите нормативни актове и приложимите регламенти на ЕС“;
б) в т. 3а думите „прилага и развива“ се заменят с „издава и прилага“;
в) точка 5 се изменя така:
„5. води и поддържа:
а) регистър на гражданските въздухоплавателни средства на Република България по чл. 20;
б) електронна система за регистрация на операторите на безпилотни летателни системи по т. 18;
в) регистър на въздушните превозвачи с валиден оперативен лиценз на въздушен превозвач на Общността;
г) регистър на лицензиите на организации за техническо обслужване и ремонт на авиационна техника; 
д) регистри на летищата по чл. 43, ал. 2; 
е) регистър за издадени лицензи за летищен оператор и оператор по наземно обслужване или самообслужване; 
ж) регистър на издадените свидетелства/разрешителни на авиационни оператори;
з) регистър на лицата, на които е издадено удостоверение по чл. 119е;
и) регистър на свидетелствата за правоспособност на лицата от авиационния персонал;”
г) в т. 7 думите „ръководството на въздушното движение“ се заменят с „доставчика на аеронавигационно обслужване“;
д) точка 11 се изменя така:
„11. поддържа единна база данни за лицата, които изпълняват служебните си задължения в зоните за сигурност на летищата, и за членовете на полетните екипажи;”
е) в т. 17 след думата „закон“ се добавя „и приложимото законодателство на ЕС“; 
ж) създава се т. 19:
„19. контролира прилагането на приемливите средства за съответствие и ръководните материали, издадени от Агенцията за авиационна безопасност на Европейския съюз (ААБЕС), и съгласувано с ААБЕС одобрява прилагането на алтернативни средства за съответствие.“
2. В ал. 3:
а) в т. 4 след думата „данни“ се поставя запетая и се добавя „документи“;
б) създава се т. 8:
„8. да разпоредят вземане на проба за употреба на психоактивно вещество на лица, свързани с осигуряване на безопасността в гражданското въздухоплаване.“
§ 7. В чл. 16ж се правят следните изменения и допълнения:
1. Създава се ал. 1а:
„(1а) Националният борд за разследване на произшествия във въздушния, водния и железопътния транспорт е компетентният орган по прилагането на Регламент (ЕС) 996/2010 на Европейския парламент и на Съвета относно разследването и предотвратяването на произшествия и инциденти в гражданското въздухоплаване и за отмяна на Директива 94/56/ЕО (ОВ, L 296/1, 12 ноември 2010 г.), наричан 
по-нататък „Регламент (ЕС) № 996/2010“.”
2. В ал. 2, т. 6 думите „на Европейския парламент и на Съвета от 20 октомври 2010 г. относно разследването и предотвратяването на произшествия и инциденти в гражданското въздухоплаване и за отмяна на Директива 94/56/ЕО (OB, L 295/35 от 12 ноември 2010 г.), наричан 
по-нататък  „Регламент (ЕС) № 996/2010“ се заличават.
§ 8. Създава се чл. 16у:
„Чл. 16у. Летищните оператори, въздушните превозвачи и субектите, определени в чл. 16к, ал. 1 т. 4-7, изпълняват мерки за киберсигурност, определени в Националната програма за сигурност на гражданското въздухоплаване, произтичащи от Регламент (ЕО)  300/2008 на Европейския парламент и на Съвета относно общите правила в областта на сигурността на гражданското въздухоплаване и актовете за неговото прилагане.“
§ 9. Създава се чл. 16ф:
„Чл. 16ф. Операторът по наземно обслужване разработва, прилага и поддържа програма за сигурност, одобрена от главния директор на Главна дирекция „Гражданска въздухоплавателна администрация“.” 
§ 10. В чл. 32 се правят следните изменения и допълнения:
1. В ал. 1 след думата „определя“ се добавя „с наредба“. 
2. Създава се нова ал. 3:
„(3) Управлението, обслужването, осигуряването на въздухоплавателните средства и обслужването на пътниците се извършват от авиационен персонал с валидно свидетелство или атестация.“
3. Досегашната ал. 3 става ал. 4.
§ 11. В чл. 34 ал. 3 се изменя така:
„(3) С разрешение на министъра на транспорта и съобщенията се допускат до работа в гражданското въздухоплаване и пилоти, които притежават свидетелство за летателна правоспособност, издадено от трета държава съгласно изискванията на приложение 1 към Конвенцията по международното гражданско въздухоплаване за срок, не по-дълъг от една година. Министърът на транспорта и съобщенията може да удължи този срок еднократно и единствено за най-много една година, ако през срока на валидност пилотът е подал заявление за свидетелство за летателна правоспособност съгласно приложение I (част FCL) към Регламент (ЕС) № 1178/2011 на Комисията от 3 ноември 2011 година за определяне на технически изисквания и административни процедури във връзка с екипажите на въздухоплавателни средства в гражданското въздухоплаване в съответствие с Регламент (ЕО) № 216/2008 на Европейския парламент и на Съвета (ОВ, L 311/1 от 25 ноември 2011 г.), наричан по-нататък „Регламент (ЕС) № 1178/2011“, или преминава обучение за издаването на такова свидетелство за летателна правоспособност. Пилоти, които притежават свидетелство за летателна правоспособност, издадено съгласно приложение I (част FCL) към Регламент (ЕС) № 1178/2011, се допускат до работа в гражданското въздухоплаване безсрочно и без да е необходимо разрешение на министъра на транспорта и съобщенията.“
§ 12. В чл. 39, ал. 1 думите „има специалност летец-пилот“ се заменят с „притежава съответното свидетелство за летателна правоспособност на пилот, издадено съгласно Регламент (ЕС) 
№ 1178/2011 г. или признато от Главна дирекция „Гражданска въздухоплавателна администрация“ съгласно чл. 34, Регламент (ЕС) 
№ 1178/2011 и Делегиран регламент (ЕС) 2020/723 на Комисията от 
4 март 2020 година за определяне на подробни правила относно признаването на извършеното от трети държави сертифициране на пилоти и за изменение на Регламент (ЕС) № 1178/2011 (OB, L 170/1, 2 юни 2020 г.)”.
§ 13. Създава се чл. 39а: 
„Чл. 39а. Забранява се по време на управлението, обслужването на въздухоплавателното средство и самолетообслужваща техника, обслужването на пътниците, както и при управлението на въздушното движение и аеронавигационното обслужване лицата, извършващи съответната дейност, да бъдат под въздействие на психоактивни вещества.“
§ 14. В чл. 41, ал. 1 думите „службата за управление на полетите“ се заменят с „органите за обслужване на въздушното движение“. 
§ 15. Създава се чл. 61а:
„Чл. 61а. Забранява се неправомерното излъчване в радиочестотните ленти за гражданско въздухоплаване и/или създаването на смущаващи електромагнитни въздействия на средствата и системите, използвани в комуникацията, навигацията и обзора за гражданското въздухоплаване.“
§ 16. В чл. 68 навсякъде думите „въздухоплавателната организация“ се заменят с „Главна дирекция „Гражданска въздухоплавателна администрация“.
§ 17. В чл. 120, ал. 4 се правят следните допълнения:
1. В т. 1 накрая се поставя запетая и се добавя „за регистрация и годишна проверка за съответствие на летища“.
2. В т. 3 накрая се поставя запетая и се добавя „както и за вписване/продължаване на валидност/подновяване на квалификационния клас към свидетелства за правоспособност“.
3. Създава се т. 23а: 
„23а. назначаване на 24-битов идентификационен код на транспондер, работещ в режим S-mode.”
4. В т. 24 след думата „полет“ се добавя „и за издаване на специално разрешение за извършване на полет за летателни апарати без съответствие със сертификат за тип“.
5. Създава се т. 33:
„33. за издаване на единен сертификат за оператор на съоръжения за обслужване на пътници за летищата, попадащи в обхвата на Регламент (ЕС) 2018/1139, както и годишна проверка за съответствие с изискванията, при които е издаден сертификатът.”
§ 18. В чл. 122к ал. 3 се изменя така:
„(3) Жалба по ал. 2 могат да подават ползвателите на летището или представители или сдружения на ползватели на летища по чл. 122е, ал. 1.”
§ 19. В чл. 139, ал. 1, т. 1 думите „службата за търсене и спасяване“ се заменят с „координационния център за търсене и спасяване при авиационни произшествия“.
§ 20. В чл. 141 се правят следните изменения:
1. В ал. 2: 
а) в основния текст думата „провеждат“ се заменя с 
„участват в“;
б) в т. 1 думите „в района“ се заменят с „на територията“;
в) в т. 2 думата „летището“ се заменя с „летищата за обществено ползване“;
г) в т. 3 думите „радиус 5 км от контролната точка на летището“ се заменят с „територията по т. 1 и района по т. 2“.
2. Алинея 3 се изменя така:
„(3) Търсенето и спасяването, както и аварийно-спасителните дейности се ръководят от:
1. летищния авариен ситуационен център на летището, когато са на територията на летището;
2. летищния авариен ситуационен център на летище за обществено ползване, когато са извън територията на летището, но до 5 км от контролната точка на същото летище, съгласувано с координационния център за търсене и спасяване при авиационни произшествия към Главна дирекция „Гражданска въздухоплавателна администрация”.”
3. Алинея 4 се изменя така:
„(4) Търсенето и спасяването, както и аварийно-спасителните дейности извън територията по ал. 2, т. 1 и района по ал. 2, т. 2 се ръководят от координационния център за търсене и спасяване при авиационни произшествия към Главна дирекция „Гражданска въздухоплавателна администрация“ до пристигане на ръководител на операцията на място, определен в съответствие с Националния план за търсене и спасяване при авиационни произшествия.”
4. Алинея 8 се отменя.
§ 21. В чл. 143 се правят следните изменения и допълнения:
1. В ал. 1:
а) в т. 3 след думата „правоспособност“ се добавя „или атестация или с невалидно свидетелство за правоспособност или с невалидна атестация“;
б) създава се т. 3а:
„3а. управлява или участва в управлението, обслужването, осигуряването на въздухоплавателното средство, без да притежава валидни квалификации, удостоверения и права, вписани в свидетелството за правоспособност, както и този, който разпореди или допусне това;”
в) точка 4 се изменя така:
„4. по време на управлението, обслужването на въздухоплавателното средство, обслужването на пътниците, управлението на въздушното движение и аеронавигационното обслужване, е под въздействие на психоактивни вещества;”
г) точка 5 се изменя така:
„5. откаже при извършване на инспекция на перона от инспектор от Главна дирекция „Гражданска въздухоплавателна администрация“ проба с технически средства за употребата на психоактивни вещества;”
д) в т. 7 след думата „неподходящо“ се поставя запетая и се добавя „несертифицирано или нерегистрирано“;
е) в т. 11 накрая се поставя запетая и се добавя „подзаконовите нормативни актове или приложимите регламенти на ЕС“.
2. В ал. 3:
а) създава се т. 3а:
„3а. организация за обучение или учебен център, който не изпълни обучение в обема, предвиден в съответните курсове в одобрената от Главна дирекция „Гражданска въздухоплавателна администрация“ програма;”
б) създава се т. 4а:
„4а. организация, която не представи в определения от Главна дирекция „Гражданска въздухоплавателна администрация“ срок план за коригиращи действия за отстраняване на констатирани несъответствия след извършени одити, проверки или инспекции;”
в) в т. 5 след думите „летищен оператор“ се добавя „и оператор по наземно обслужване“;
г) създава се т. 7а:
„7а. организация за обучение, която не отстрани несъответствията в определения, одобрения или удължения от Главна дирекция „Гражданска въздухоплавателна администрация“ срок за отстраняване на несъответствия след извършени одити, инспекции и проверки;”
д) създава се т. 8в:
„8в. организация за обучение по Регламент (ЕС) № 1178/2011 или организация по част 147 от Регламент (ЕС) № 1321/2014, която извършва дейност без сертификат или приета декларация и/или без одобрени програми за обучение от Главна дирекция „Гражданска въздухоплавателна администрация“ или използва инструктори и/или преподаватели, които не притежават сертификат, издаден съгласно Регламент (ЕС) № 1178/2011, Регламент (ЕС) № 1321/2014 или отговарящ на изискванията на тези регламенти, за извършване на дейност за съответната програма за обучение;”
е) в т. 9 след думите „авиационен оператор“ се поставя запетая и се добавя „организация за обучение, оператор по наземно обслужване“.
ж) създава се т. 18: 
„18. летищен оператор и оператор по наземно обслужване, който допусне на борда на въздухоплавателно средство да се качи лице, което не притежава валидна бордна карта или равностоен на нея документ.”
3. В ал. 4: 
а) в т. 6 след думите „служител по сигурността на летищен оператор“ се добавя „и служител по сигурността на оператор по наземно обслужване“; 
б) създава се т. 8:
„8. служител на летищен оператор и служител на оператор по наземно обслужване, който допусне на борда на въздухоплавателно средство да се качи лице, което не притежава валидна бордна карта или равностоен на нея документ.“
§ 22. В чл. 143а се правят следните допълнения:
1. Създава се ал. 3:
„(3) Наказва се с глоба от 3000 до 10 000 лв. или с имуществена санкция от 3000 до 30 000 лв. лице по чл. 4 и лице по чл. 16 от Регламент (ЕС) 376/2014, които не изпълнят или не изпълнят в срок задълженията си по този регламент.“
2. Създава се ал. 4:
„(4) Наказва се с глоба от 3000 до 10 000 лв. или с имуществена санкция от 2000 до 10 000 лв. ползвател на въздушно пространство и/или доставчик на аеронавигационно обслужване, които не изпълнят или не изпълнят в срок задълженията си, произтичащи от изискванията на Регламент за изпълнение (ЕС) 2021/116 на Комисията от 1 февруари 2021 година относно установяването на първия съвместен проект в подкрепа на изпълнението на Европейския генерален план за управление на въздушното движение, предвиден в Регламент (ЕО) 
№ 550/2004 на Европейския парламент и на Съвета, за изменение на Регламент за изпълнение (ЕС) № 409/2013 на Комисията и за отмяна на Регламент за изпълнение (ЕС) № 716/2014 на Комисията (OB, L 36/10, 
2 февруари 2021).“
3. Създава се ал. 5:
„(5) Наказва се с имуществена санкция от 3000 до 30 000 лв. летищен оператор, който не изпълни задължението си по чл. 12, т. 3 от Регламент (ЕС) 2023/2405.“
4. Създава се ал. 6:
„(6) При неизпълнение на задълженията, предвидени в Регламент (ЕС) 2023/2405, се налага имуществена санкция в размер, определен от главния директор на Главна дирекция „Гражданска въздухоплавателна администрация“ в съответствие с чл. 12 от същия регламент, като:
1. на въздушен превозвач, който не изпълни задължението си по чл. 5 от Регламент (ЕС) 2023/2405, се налага имуществена санкция в размер два пъти по-голям от сумата, получена от умножаването на средногодишната цена на авиационното гориво за един тон по общото количество на незареденото гориво за една година; въздушният превозвач може да бъде освободен от санкцията, ако докаже, че неизпълнението на задължението му по чл. 5 от Регламент (ЕС) 2023/2405 е било причинено от изключителни и непредвидими обстоятелства извън неговия контрол с последици, които не е можело да се избегнат, дори да са били взети всички разумни мерки;
2. на доставчик на авиационно гориво, който не изпълни задължението си по чл. 4 от Регламент (ЕС) 2023/2405 по отношение на минималните дялове на устойчиви авиационни горива се налага имуществена санкция в размер два пъти по-голям от сумата, получена от умножаването на разликата между средногодишната цена на конвенционалното авиационно гориво и на устойчиви авиационни горива за един тон по количеството на авиационното гориво, което не отговаря на минималните дялове, посочени в чл. 4 и приложение I от Регламент (ЕС) 2023/2405;
3. на доставчик на авиационно гориво, който не изпълни задължението си по чл. 4 от Регламент (ЕС) 2023/2405 по отношение на минималните дялове на синтетичните авиационни горива и, за периода от 1 януари 2030 г. до 31 декември 2034 г., средните дялове на синтетични авиационни горива, се налага имуществена санкция в размер, два пъти по-голям от сумата, получена от умножаването на разликата между средногодишната цена на синтетичното авиационно гориво и конвенционалното авиационно гориво за един тон по количеството на авиационното гориво, което не отговаря на минималните дялове, посочени в член 4 и приложение I от Регламент (ЕС) 2023/2405;
4. на доставчик на авиационно гориво, за който е доказано, че е предоставил подвеждаща или неточна информация относно характеристиките или произхода на устойчиви авиационни горива, доставени от него съгласно чл. 9, параграф 2 и чл. 10 от Регламент (ЕС) 2023/2405, се налага имуществена санкция в размер, два пъти по-голям от сумата, получена от умножаването на разликата между средногодишната цена на конвенционалното авиационно гориво и на устойчиви авиационни горива за един тон по количеството на авиационното гориво, за което е предоставена подвеждаща или неточна информация.“
§ 23. В чл. 144 се правят следните допълнения:
1. Създава т. 18:
„18. излъчва неправомерно в радиочестотните ленти за гражданско въздухоплаване и/или създава смущаващи електромагнитни въздействия на средствата и системите, използвани в комуникацията, навигацията и обзора за гражданското въздухоплаване.”
2. Създава се т. 19:
„19. предава неверни или заблуждаващи съобщения и сигнали за помощ, в резултат на което са активирани ресурси на участниците в системата за търсене и спасяване при авиационни произшествия.”
§ 24. В чл. 147 се правят следните допълнения:
1. В ал. 1 след думите „приложението му“ се поставя запетая и се добавя „както и на Регламент (ЕС) 2018/1139 и по делегираните регламенти и регламентите за изпълнението му“.
2. В ал. 2 след думата „закон“ се поставя запетая и се добавя „на правилника и наредбите по прилагането му, както и на Регламент (ЕС) 2018/1139 и по делегираните регламенти и регламентите за изпълнението му“.
§ 25. В Допълнителните разпоредби се правят следните изменения:
1. Параграф 1 се отменя.
2. В параграф 3, т. 79, думите „на Комисията от 3 ноември 
2011 г. за определяне на технически изисквания и административни процедури във връзка с екипажите на въздухоплавателни средства в гражданското въздухоплаване в съответствие с Регламент (ЕО) 
№ 216/2008 на Европейския парламент и на Съвета (ОВ, L 311/1 от 
25 ноември 2011 г.)“ се заличават.
ДОПЪЛНИТЕЛНА РАЗПОРЕДБА
§ 26. Навсякъде в закона думите „министърът на транспорта, информационните технологии и съобщенията“, „министъра на транспорта, информационните технологии и съобщенията“ и „Министерството на транспорта, информационните технологии и съобщенията“ се заменят съответно с „министърът на транспорта и съобщенията“, „министъра на транспорта и съобщенията“ и „Министерството на транспорта и съобщенията“.

Законът е приет от 51-ото Народно събрание на ……………………. 2025 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Наталия Киселова

М  О  Т  И  В  И

към проекта на Закон за изменение и допълнение на Закона за гражданското въздухоплаване

Проектът на Закон за изменение и допълнение на Закона за гражданското въздухоплаване (ЗГВ) включва най-общо четири групи промени, а именно:
І. Промени в областта на авиационната безопасност.
ІІ. Промени в областта на авиационната сигурност.
ІІІ. Промени в областта на административните такси за административни услуги.
ІV. Промени в административнонаказателните разпоредби.
I. С първата група предложения се цели съобразяване на законовите текстове с настъпили промени в правото на Европейския съюз в областта на авиационната безопасност, като се предлагат и нови разпоредби, свързани с прилагането на текстовете.
1. С § 1 от законопроекта относно изменението в чл. 2, ал. 2 се цели конкретизиране на зоните от въздушното пространство, в които може да бъде ограничавано въздухоплаването. Съгласно чл. 2, ал. 2 от ЗГВ Министерският съвет определя зоните във въздушното пространство, в които може да се ограничава въздухоплаването. С изменението се предлага зоните от въздушното пространство, които са с временен характер, а именно – временно отделените или резервираните зони, ограничените или опасните зони и ad-hoc опасните зони на тактическо ниво, в които може да се ограничава въздушното пространство, да не се определят от Министерския съвет с цел постигане на по-голяма бързина и оперативност. Предвижда се редът и условията за определянето на тези зони да се регламентира с наредбата, предвидена в чл. 2а, ал. 2 от закона, относно въвеждането и правилата за работа на единната система за гражданско и военно управление на въздушното пространство. Резервирането на въздушното пространство за изключително или специфично използване от различни категории ползватели е с временен характер и се прилага за ограничени периоди от време на базата на действителното използване, като следва да се освобождава незабавно след като се прекрати дейността, причинила резервирането. Във връзка с това и с оглед на постигане на необходимата оперативност при прилагане на концепцията за гъвкаво използване на въздушното пространство в правомощията на Министерския съвет остава определянето на зоните, които имат постоянен или дългосрочен характер.
2. С § 2 се конкретизира актът, с който министърът на транспорта и съобщенията съгласувано с министъра на отбраната определя въвеждането и правилата за работа на единната система за гражданско и военно управление на въздушното пространство. 
3. Предложенията в § 3 относно чл. 7 се отнасят до назначаването на въздушни превозвачи, извършващи превози по редовни международни линии по силата на международни договори. 
С редакцията на чл. 7, ал. 2 от законопроекта се предлага назначаването на такива въздушни превозвачи да се извършва със заповед на министъра на транспорта и съобщенията. В ЗГВ и в Наредба № 847 от 15.01.2010 г. за въвеждане на национална процедура за достъп до пазара на въздушни превозвачи на Общността, установени в Република България, по въздушни линии, договорени съгласно международни договори на Република България с държави извън Европейския съюз (Наредба № 847/2010 г.), не се посочва изрично кой е органът, извършващ назначаването, поради което назначаването на превозвача се извършва от Министерския съвет или от министъра на транспорта и съобщенията. Съгласно тълкуване от 2002 и 2003 г. на Министерството на външните работи е възприето разбирането, че, след като страна по спогодбата за въздушен транспорт е правителството, за Република България назначаването на въздушен превозвач по редовна линия следва да се извършва от Министерския съвет. Спогодбите за въздушен транспорт, сключвани между правителствата на държавите, се изготвят съгласно стандартите и препоръчителните практики на Международната организация за гражданско въздухоплаване (ICAO Doc 9587). В Ръководството на ИКАО за регулиране на международния въздушен транспорт (ІСАО Doc 9626) е посочено, че орган по назначаването са съответните въздухоплавателни власти. Въз основа на извършено проучване на публикуваните в „Официален вестник” на Европейския съюз (ЕС) аналогични на Наредба № 847/2010 г. национални процедури на останалите държави членки бе установено, че в другите държави членки назначаването не се извършва с акт на правителството, а от министерството/министъра, отговарящ за въздушния транспорт, или от въздухоплавателната администрация/
генералния директор на въздухоплавателната администрация. В допълнение, съгласно чл. 3 от одобрения през 2009 г. от Министерския съвет типов проект на спогодба, който се използва при сключване на спогодби за въздушен транспорт между Република България и страни извън Европейския съюз, назначаването се извършва от „въздухоплавателните власти на всяка Договаряща страна“. В резултат на това назначенията по всички сключени след 2009 г. нови двустранни спогодби с държави извън ЕС се извършват от министъра на транспорта и съобщенията, а по сключените преди 2009 г. – от Министерския съвет. Предложената промяна е съобразена с чл. 8 от ЗГВ, съгласно който министърът на транспорта и съобщенията провежда държавната политика в областта на гражданското въздухоплаване и поради това е обосновано назначаването да се извършва именно с акт на министъра на транспорта и съобщенията. 
В чл. 7, ал. 3 се предлага да отпадне текстът „или чрез възлагане, когато за участие в конкурса за дадена линия се е явил само един кандидат“. Терминът „възлагане“ предполага назначаването да се извършва директно, а съгласно националната процедура се извършва „избор“ на кандидат след преценка дали лицето отговаря на поставените условия. Във връзка с това се предлага нова ал. 4 на чл. 7, с която да се определи редът за назначаването при участие в конкурса за дадена линия само на един кандидат – по наредбата по чл. 7, ал. 3. 
4. С допълнението в чл. 8, ал. 5 (§ 4, т. 1 от законопроекта) Главна дирекция „Гражданска въздухоплавателна администрация“ (ГД ГВА) се определя за орган по „културата на справедливост“ по чл. 16, параграф 12 от Регламент (ЕС) № 376/2014 на Европейския парламент и на Съвета от 3 април 2014 година за докладване, анализ и последващи действия във връзка със събития в гражданското въздухоплаване, за изменение на Регламент (ЕС) № 996/2010 на Европейския парламент и на Съвета и за отмяна на Директива 2003/42/ЕО на Европейския парламент и на Съвета и на регламенти (ЕО) № 1321/2007 и (ЕО) 
№ 1330/2007 на Комисията. 
Със създаването на новата ал. 6 в чл. 8 (§ 4, т. 2 от законопроекта) и съгласно чл. 11, параграф 1 от Регламент (ЕС) 2023/2405 на Европейския парламент и на Съвета от 18 октомври 
2023 за осигуряване на еднакви условия на конкуренция за устойчив въздушен транспорт инициатива ReFuelEU - сектор „Авиация“ (Регламент (ЕС) 2023/2405), ГД ГВА се определя за компетентния орган, отговорен за осигуряване на прилагането на Регламент (ЕС) 2023/2405 и за налагането на санкции при неизпълнение на същия от въздушните превозвачи, доставчиците на авиационно гориво и летищните оператори. Главна дирекция „Гражданска въздухоплавателна администрация“ е посочена като компетентен орган в публикувания на 14 юни 2024 г. на интернет страницата на Европейската комисия Списък на компетентните органи на държавите членки, отговорни за прилагането на ReFuelEU Aviation. И с двете нови алинеи се цели изпълнение на поетите ангажименти пред Европейската комисия, както и приемане на мерки на национално ниво за изпълнение на нормите на посочените регламенти.

5. С предложението за промяна, съдържащо се в § 5 относно 
чл. 16а, се привеждат текстовете по т. 11 и 15 в съответствие с действащото право на ЕС.
С изменението в чл. 16а, т. 11 от ЗГВ (която не е променяна от 2004 г.) се цели постигане на съответствие с чл. 22, ал. 1 от Регламент (ЕО) № 1008/2008 на Европейския парламент и на Съвета от 
24 септември 2008 година относно общите правила за извършване на въздухоплавателни услуги в Общността (Регламент (ЕО) № 1008/2008), съгласно който въздушните превозвачи определят свободно тарифите за редовни и чартърни въздушни превози. Във връзка с това с предложената промяна отпада основанието с наредбата по чл. 16, т. 11 от ЗГВ да се определят изискванията относно тарифите за редовни и чартърни въздушни превози. 
С отменянето на чл. 16а, т. 15 се цели актуализиране на нормативната уредба. Действащата разпоредба на чл. 16а, т. 15 от закона, съгласно която министърът на транспорта и съобщенията издава наредби за въвеждане на изисквания за безопасност при управление на въздушното движение на Европейската организация за безопасност на въздухоплаването (Евроконтрол), отразява уредба, която не е актуална. Относно управлението на въздушното движение пряко действие имат:
- Регламент (ЕС) 2018/1139 на Европейския парламент и на Съвета от 4 юли 2018 година, относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) № 2111/2005, (ЕО) № 1008/2008, (ЕС) № 996/2010, (ЕС) № 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) № 552/2004 и (ЕО) № 216/2008 на Европейския парламент и на Съвета и Регламент (ЕИО) № 3922/91 на Съвета и делегираните регламенти и регламентите по неговото изпълнение; 

- Регламент за изпълнение (ЕС) 2017/373 на Комисията от 
1 март 2017 година за определяне на общи изисквания за доставчиците на услуги и надзора при управлението на въздушното движение/аеронавигационното обслужване и други мрежови функции за управление на въздушното движение, за отмяна на Регламент (ЕО) 
№ 482/2008 и на регламенти за изпълнение (ЕС) № 1034/2011, (ЕС) 
№ 1035/2011 и (ЕС) 2016/1377, както и за изменение на Регламент (ЕС) № 677/2011.
6. По отношение § 6 относно промените в чл. 16б:
С изменението в ал. 1, т. 3а на чл. 16б се урежда чие е задължението за издаване на Националната програма за безопасност в гражданското въздухоплаване, като то се възлага на ГД ГВА.
С предложената промяна в ал. 1, т. 5 на чл. 16б се посочват регистрите, които ГД ГВА води и поддържа. Предложението е във връзка с Решение № 298 на Министерския съвет от 2 април 2020 г., с което е приета Актуализирана стратегия за развитие на електронното управление в Република България 2019-2025 г., Приложение № 2 към която е Концепцията за регистрова реформа. С Концепцията за регистрова реформа се цели да се оптимизира организацията на регистрите на държавната администрация, поради което се предлага те да бъдат регламентирани на едно систематично място в закона. 
В допълнение, съгласно Закона за ограничаване на административното регулиране и административния контрол върху стопанската дейност за всеки административен режим трябва да се извършва вписване в публичен регистър. Уреждането със закон е необходимо, за да се осигури съответствие с нивото на регламентация на регулаторните режими. Регистрите, изброени в чл. 16б, ал. 1, т. 5, не са нови и са разписани в различни подзаконови актове по прилагането на закона. Във връзка с това е и предложението за предвиждането им на законово ниво.
В чл. 16б, ал. 1, т. 7 се прецизира наименованието на органа – доставчик на аеронавигационно обслужване. Възлагат се нови функции на ГД ГВА (§ 6 относно чл. 16б, ал. 1, т. 19) за контрол по прилагане на приемливите средства за съответствие и ръководните материали, издадени от Агенцията за авиационна безопасност на Европейския съюз (ААБЕС) (например приетите от изпълнителния директор на ААБЕС стандарти и др.), както и за одобряване прилагането на алтернативни средства на съответствие, представляващи алтернатива на издадените от ААБЕС приемливи  средства за съответствие. Предложението е съобразено и с Документ 9734 Safety Oversight Manual CE-5 на Международната организация за гражданско въздухоплаване, в който са посочени ръководните, надзорните и контролните функции на авиационната власт. 
С предложената нова т. 8 в чл. 16б, ал. 3 се предвижда ново правомощие за инспекторите – да разпореждат вземането на проба за употреба на психоактивно вещество на лица, свързани с осигуряване на безопасността в гражданското въздухоплаване. Това правомощие произтича не само от разпоредбите на ARO.RAMP.106 от Регламент (ЕС) № 965/2012 на Комисията от 5 октомври 2012 година за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета (Регламент (ЕС) № 965/2012), но и от приложимите актове на ИКАО относно забраната за употреба на психоактивни вещества от авиационния персонал. 
7. По отношение § 7 относно чл. 16ж – с ал. 1а се определя националният компетентен орган по прилагането на Регламент (ЕС) 
№ 996/2010 на Европейския парламент и на Съвета от 20 октомври 
2010 година относно разследването и предотвратяването на произшествия и инциденти в гражданското въздухоплаване и за отмяна на Директива 94/56/ЕО – Националният борд за разследване на произшествия във въздушния, водния и железопътния транспорт.
8. С предложената нова ал. 3 в чл. 32 (§ 10 от законопроекта) се въвежда изискването управлението, обслужването, осигуряването на въздухоплавателните средства и обслужването на пътниците да се извършва от авиационен персонал с валидно свидетелство или атестация. С предложението се постига съответствие с разпоредбите на Регламент (ЕС) 2018/1139 на Европейския парламент и на Съвета от 4 юли 2018 година относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) № 2111/2005, (ЕО) № 1008/2008, (ЕС) № 996/2010, (ЕС) № 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) № 552/2004 и (ЕО) № 216/2008 на Европейския парламент и на Съвета и Регламент (ЕИО) № 3922/91 на Съвета (Регламент (ЕС) 2018/1139) и регламентите по изпълнението му. Също така се създава и основание за търсене на административнонаказателна отговорност при неизпълнение на предвиденото изискване.
9. По отношение § 11 относно чл. 34: 
Съгласно чл. 34, ал. 2 от ЗГВ до работа в гражданското въздухоплаване се допускат и чужденци, с разрешение на министъра на транспорта и съобщенията, за срок, не по-дълъг от една година.
С предложението за изменение в ал. 3 се актуализира действащата разпоредба с изискванията на Делегиран Регламент (ЕС) 2020/723 на Комисията от 4 март 2020 година за определяне на подробни правила относно признаването на извършеното от трети държави сертифициране на пилоти и за изменение на Регламент (ЕС) 
№ 1178/2011 (Делегиран Регламент (ЕС) 2020/723), в който се съдържат изискванията за преобразуването и потвърждаването на свидетелства за правоспособност на пилоти, издадени от трети държави. 

10. С изменението в § 12 относно чл. 39, ал. 1 се посочва актуалният документ за правоспособност, който следва да притежава командирът, ръководещ полета на всяко гражданско въздухоплавателно средство, а именно – съответното свидетелство за летателна правоспособност на пилот, издадено съгласно Регламент (ЕС) 
№ 1178/2011 или признато от ГД ГВА съгласно чл. 34 от ЗГВ, Регламент (ЕС) № 1178/2011 и делегиран Регламент (ЕС) 2020/723. Предложената промяна цели привеждането на текста в съответствие с изискванията на Регламент (ЕС) № 1178/2011 и Делегиран Регламент (ЕС) 2020/723.
11. Предложението в § 13 за създаване на чл. 39а предвижда забрана по време на управлението, обслужването на въздухоплавателното средство, обслужването на пътниците, както и при управлението на въздушното движение и аеронавигационното обслужване лицата, извършващи съответната дейност, да са под въздействието на психоактивни вещества. Целта на разпоредбата, от една страна, е да се повиши безопасността и сигурността на въздухоплаването, а от друга – да се съобразим с европейските и международните документи, като например Doc 8984 (Наръчник по авиационна медицина) по прилагането на Приложение І към Конвенцията за международното гражданско въздухоплаване и Doc 9654 (Ръководство по предотвратяване на риска от употреба на психоактивни вещества на работното място) и множество други. 
12. С предложението по § 14 относно чл. 41, ал. 1 се предлага промяна на наименованието на службата за управление на полетите, като се посочва актуалното наименование на службата – орган за обслужване на въздушното движение.
13. По отношение на § 15 относно създаването на чл. 61а – разпоредбата създава забрана за неправомерно излъчване в радиочестотните ленти за гражданско въздухоплаване и/или за създаването на електромагнитни смущения на средствата и системите, използвани в комуникацията, навигацията и обзора за гражданското въздухоплаване. Целта е гарантиране на безопасността при извършване на полетите, като се създава и основание за търсене на административнонаказателна отговорност при подобни актове, застрашаващи безопасността.
14. С предложението по § 16 относно чл. 68 се предлага промяна на наименованието на въздухоплавателната администрация, като се посочва актуалното наименование на структурата – Главна дирекция „Гражданска въздухоплавателна администрация“.
15. По отношение на § 18 относно чл. 122к, ал. 3:
С предложението се създава възможността жалба срещу решение на летищен оператор за определяне на летищни такси да могат да подават ползвателите на летището или представители или сдружения на ползватели на летища по чл. 122е, ал. 1. Предложението се прави в изпълнение на указанията на Европейската комисия, съдържащи се в мотивирано становище № C (2021) 4366 final от 15.07.2021 г. на Европейската комисия по процедура за нарушение (infringement) 
№ 2014/4241 срещу Република България за неправилно прилагане на Директива 2009/12/EО на Европейския парламент и на Съвета от 11 март 2009 г. относно летищните такси и на Регламент (EО) № 1008/2008 относно общите правила за извършване на въздухоплавателни услуги в Общността, въз основа на член 258 от Договора за функционирането на Европейския съюз. Според Европейската комисия страната ни е нарушила разпоредбите на Директива 2009/12/ЕО относно летищните такси в частта относно възможността за обжалване на решенията на летищния оператор по чл. 1, параграф 2 от директивата. Комисията е счела, че в закона не е ясно дали сдружения на ползватели на летища извън тези на летище София могат да подават такива жалби пред независимия надзорен орган. Във връзка с това със законопроекта се предлага редакция на чл. 122к, ал. 3 с цел избягване на евентуално сезиране на Съда на Европейския съюз за нарушение на правото на ЕС.

16. С предложението по § 19 относно чл. 139 се предлага промяна на наименованието на службата за търсене и спасяване, като се посочва актуалното наименование на структурата – координационен център за търсене и спасяване при авиационни произшествия.
17. По отношение на § 20 относно изменението в чл. 141: 
Органите на Министерството на вътрешните работи участват във, а не провеждат аварийно-спасителните работи, които не се извършват само от тях. При извършването им те  взаимодействат с летищни власти, въздухоплавателна администрация, медицински структури, разследващи власти и др., както и с НБРПВВЖТ.
С предложената промяна в ал. 2, т. 1 се цели определяне на границите на площта, в рамките на която следва да се осъществява аварийно-спасително и противопожарно обслужване, като се конкретизира, че то се извършва на територията на летището, т.е. в границите на летището. Същата промяна се предлага и в ал. 2, т. 3 на чл. 141.
В ал. 2, т. 2 на чл. 141 се предвижда ясно определяне на обхвата на действие на органите на Министерството на вътрешните работи при извършване на аварийно-спасителни дейности, а именно на „летищата за обществено ползване“. Поради това думата „летището“ се заменя с „летищата за обществено ползване“.  
С промяна в ал. 3 и ал. 4 на чл. 141 се посочват органите, които осъществяват търсенето и спасяването, а именно – летищният авариен ситуационен център и координационният център за търсене и спасяване към ГД ГВА, както и ръководителят на операцията на място. 
Отмяната на ал. 8 се налага поради настъпили промени в средствата за комуникация от технологично естество, като например не се ползват вече телеграми и други подобни.

II. С втората група предложения се цели съобразяване на законовите текстове с настъпили промени в европейското законодателство в областта на авиационната сигурност, като се предлагат и нови разпоредби, свързани с прилагането на текстовете. 
1. По отношение на § 6 относно предложените изменения в 
чл. 16б, ал. 1, т. 11 - поддържането на единна база данни за лицата, които изпълняват служебните си задължения в зоните за сигурност на летищата и за членовете на полетните екипажи, е част от контролната дейност на контролния орган по авиационна сигурност – ГД ГВА.
2. Предложеният с § 8 чл. 16у предвижда задължение за летищните оператори, въздушните превозвачи и субектите, определени в националната програма за сигурност на гражданското въздухоплаване, да идентифицират и защитават своите информационни и комуникационни технологични системи и данни от критично значение от кибератаки, които могат да засегнат сигурността на гражданското въздухоплаване. С предложението се цели да се постигне пълно съответствие с последното изменение на приложение 17 към Конвенцията за международно гражданско въздухоплаване, с което е въведен стандарт 4.9.1 във връзка с прилагане на превантивни мерки за киберсигурност, както и с изискванията на т. 1.7.1 от Регламент за изпълнение (ЕС) 2019/1583 на Комисията за изменение на Регламент за изпълнение (ЕС) № 2015/1998 по отношение на мерките за киберсигурност.
3. Предложеният с § 9 чл. 16ф предвижда задължение за операторите по наземно обслужване да разработват, прилагат и поддържат програма за сигурност, която се одобрява от главния директор на ГД ГВА. С предложението се цели да се постигне пълно съответствие с чл. 14 от Регламент (ЕО) № 300/2008 на Европейския парламент и на Съвета от 11 март 2008 година относно общите правила в областта на сигурността на гражданското въздухоплаване и за отмяна на Регламент (ЕО) № 2320/2002 (Регламент (ЕО) № 300/2008), в който е посочено, че всяко образувание, от което националната програма за сигурност на гражданското въздухоплаване изисква да прилага стандарти за сигурност на въздухоплаването, разработва, прилага и поддържа програма за сигурност.
III. В третата група се съдържат изменения и допълнения в частта относно административните такси за извършване на административни услуги.
С предложенията по § 17 относно чл. 120, ал. 4 се предвиждат основания за събиране на такси за извършването на следните административни услуги:
1. По т. 1 – за регистрация и годишна проверка за съответствие на летища. Предложението е свързано с промените в ЗГВ относно класификацията на видовете летища (ДВ, бр. 16 от 2021 г.). Съгласно измененията в чл. 43 от ЗГВ (ДВ, бр. 16 от 2021 г.) категорията „летателни площадки“ отпада и се въвежда нова група на най-малките „летища за обслужване на полети, различни от търговски въздушен превоз, с въздухоплавателни средства с максимална излетна маса под 5700 кг срещу заплащане или без заплащане, както и за технологични нужди на собственика без заплащане“. За тази група летища, предвид оперирането с по-малки въздухоплавателни средства и по-ниската категория на риск, се преминава от режим на издаване на удостоверение за експлоатационна годност към регистрационен режим. Също така за тях няма да се извършва годишна заверка на удостоверение за експлоатационна годност, а годишна проверка за съответствие с условията, при които е извършена регистрацията. Във връзка с това е и предложението за въвеждане на такси за регистрация и годишна проверка за съответствие на посочените по-горе летища, която на практика ще замести събираните преди това такси за издаване/заверка на удостоверение на експлоатационна годност на „летателните площадки“. Новата такса за регистрация и годишна проверка за съответствие на летищата по чл. 43, ал. 2, т. 4 от ЗГВ заменя досегашната такса за издаване на удостоверение за експлоатационна годност и годишна проверка на летателна площадка.
2. По т. 3 – за вписване/продължаване на валидност/
подновяване на квалификационен клас към свидетелства за правоспособност. Това са отделни административни производства, като за всяко от тях се подава отделно заявление от заявителя, с което той кандидатства за придобиване на квалификация или за продължаване на валидност на квалификация, или за подновяване на права на квалификация и квалификационен клас. В зависимост от спецификата на заявеното от кандидата съответната квалификация се вписва в съществуващо свидетелство за правоспособност или се издава ново. С горепосочените вписвания в свидетелство за летателна правоспособност и включването им в единна база данни ГД ГВА гарантира, че съответният притежател на свидетелство може да извършва дейности по експлоатация на въздухоплавателни средства, като осигурява експлоатационна безопасност на въздухоплавателното средство. Тези административни действия отнемат административен ресурс – човешки и материален, чийто резултат е крайният административен акт. Услугите се предоставят на основание на изискванията на Регламент (ЕС) № 1178/2011, Регламент за изпълнение (ЕС) № 2018/395 на Комисията от 13 март 2018 година за определяне на подробни правила за въздушните операции с аеростати в съответствие с Регламент (ЕО) № 216/2008 на Европейския парламент и на Съвета, Регламент за изпълнение (ЕС) 2020/358 на Комисията от 4 март 
2020 година за изменение на Регламент за изпълнение (ЕС) 2018/1976 по отношение на свидетелствата за правоспособност на пилоти на планери, Наредба № 1 от 16.01.2003 г. за свидетелствата за правоспособност на авиационния персонал и Наредба H-1 от 9.01.2014 г. за регистрация, първоначално определяне, поддържане на летателната годност, експлоатация на свръхлеки въздухоплавателни средства, обучение и издаване на свидетелства за правоспособност на пилотите и контрола върху тях. Така предложените такси са съобразени и с обстоятелството, че срокът на тези квалификационни класове е различен от срока на валидност на свидетелствата за правоспособност, към които те се вписват. Това, от своя страна, предполага допълнителни действия във времето от страна на администрацията, свързани с прегледа на отделни заявления по вписването/продължаването на валидността/подновяването на  квалификационен клас към свидетелства за правоспособност.
3. По т. 23а – за назначаване на 24-битов идентификационен код на транспондер, работещ в режим S-mode. Административната услуга е на основание на разпоредбите на Международната организация за гражданска авиация, посочени в глава 3 „Системи за наблюдение“, раздел 3.1.2.5.2.1.2  „IC - код за запитване“ от Приложение 10 на ИКАО „Аеронавигационни комуникации“, том 4, „Системи за наблюдение и избягване на сблъсък във въздуха“. Тя се извършва и съгласно Регламент № (ЕО) 262/2009 на Комисията от 30 март 2009 година за определяне на изисквания за координираното разпределение и използване на кодове за запитване в режим S за Единното европейско небе и в изпълнение на чл. 7, ал. 3 от Регламент за изпълнение № (ЕС) 1207/2011 на Комисията от 22 ноември 2011 година за определяне на изисквания относно функционирането и оперативната съвместимост на наблюдението в рамките на системата Единно европейско небе, където се посочва, че „държавите членки гарантират, че назначаването на 
24-битови адреси на въздухоплавателните средства по ИКАО, оборудвани с транспондери, работещи в режим S, е в съответствие с условията на глава 9 от приложение 10, том 3“. Главна дирекция „Гражданска въздухоплавателна администрация“ назначава S-mode кодовете и впоследствие контролира въвеждането и излъчването на данни от транспондерите, за да може да се осигури безопасното и ефективно функциониране на наблюдението на въздушното движение съгласно Регламент (ЕО) № 262/2009 на Комисията. Назначаването на S-mode код предхожда процедурата по регистрация на въздухоплавателното средство и се извършва при първоначалното вписване на въздухоплавателното средство в Регистъра на гражданските въздухоплавателни средства. За предоставянето на тази услуга се използва специален софтуер с алгоритъм за назначаване и разпределяне на кодове, така че да се осигури разграничаването на държавни въздухоплавателни средства, граждански въздухоплавателни средства и всяко наземно оборудване, което е  кодирано с такъв идентификационен код, за да се осигури ефективното наблюдение и контролиране на въздухоплавателните средства и цялото въздушно пространство. Кодирането на транспондери е свързано с изпълнението на процедурата по регистриране на въздухоплавателните средства в гражданския регистър, тъй като  изисква от администрацията извършване на проверка дали назначеният код е въведен в транспондера и дали излъчва коректна информация за съответното въздухоплавателно средство. Посочената по-горе административна услуга, за която се предвижда събиране на такса, се извършва по заявление, към което се прилага голям обем от документация, която изисква цялостен преглед на съответното  въздухоплавателно средство и отнема времеви и експертен ресурс.
4. По т. 24 – за събиране на такса за издаване на специално разрешение за извършване на полет за летателни апарати без съответствие със сертификат за тип. 
В Регламент (ЕС) 2018/1139 е предвидено, че без да се засягат задълженията на държавите - членки по Чикагската конвенция, въздухоплавателните средства, обхванати от приложение I към същия регламент и регистрирани в държава членка, могат да бъдат експлоатирани в други държави членки със съгласието на държавата членка, на чиято територия се извършва експлоатацията. Такова въздухоплавателно средство може да бъде обслужвано технически или неговата конструкция може да бъде променяна в други държави членки, при условие че въпросните промени в конструкцията и дейностите по техническото обслужване се извършват под надзора на държавата членка, в която е регистрирано въздухоплавателното средство, и в съответствие с процедурите, установени в националното право на тази държава членка. При извършване на полети с такива въздухоплавателни средства от една държава в друга се издава разрешение за полет. В Приложение I от цитирания регламент са предвидени категориите пилотирани въздухоплавателни средства, за които посоченият регламент не се прилага – такава категория са експерименталните и любителски построените въздухоплавателни средства (наричани ЛАБС), като за тях се прилага изцяло национално законодателство, с което се урежда редът за сертифицирането им и допускането до експлоатация. В националното ни законодателство това е уредено с Процедурата за регистрация и издаване на специално разрешение за извършване на полети на летателни апарати без съответствие със сертификат за тип (ДВ, бр. 96 от 2021 г.). С посочената процедура се отменят Процедурите за освидетелстване на любителски построени експериментални въздухоплавателни средства, утвърдени от министъра на транспорта и съобщенията на 16.06.2000 г., съгласно които за ЛАБС се издава специално удостоверение за летателна годност. С действащата процедура е предвидено издаването на специално разрешение за извършване на полети на летателни апарати без съответствие със сертификат за тип за всеки отделен полет. Това е нова отделна административна услуга, осъществяването на която изисква значителен времеви и експертен ресурс.
5. По т. 33 – за издаване на единен сертификат за оператор на съоръжения за обслужване на пътници за летищата, попадащи в обхвата на Регламент (ЕС) 2018/1139, както и за годишна проверка за съответствие с условията, при които е издаден. Административната услуга е в съответствие с разпоредбите на Регламент (ЕС) № 139/2014 и на Регламент (ЕС) 2018/1139. Посоченият сертификат се издава на летищен оператор, притежаващ единен сертификат за летищен оператор на летище по реда на Регламент (ЕС) № 139/2014, и представлява нова административна услуга, във връзка с която е предложената такса. 
Посочените в т. 1-5 предложения за такси са съобразени с Методиката за определяне на разходоориентиран размер на таксите по чл. 7а от Закона за ограничаване на административното регулиране и административния контрол върху стопанската дейност и разходването им.
IV. В четвъртата група се съдържат предложения за промени в административнонаказателните разпоредби:
1. По отношение на § 21 относно промените в чл. 143: 
С предложената промяна в ал. 1, т. 3 се уточнява, че предвидената глоба в чл. 143, ал. 1 от ЗГВ се отнася до лицето, което управлява или участва в управлението, обслужването, осигуряването на въздухоплавателното средство или обслужването на пътниците, без да притежава свидетелство за правоспособност или атестация или е с невалидно свидетелство за правоспособност или с невалидна атестация, както и този, който разпореди или допусне това. Аналогично, с новата 
т. 3а в ал. 1 се предвижда глоба за този, който управлява или участва в управлението, обслужването, осигуряването на въздухоплавателното средство, без да притежава валидни квалификации, удостоверения и права, вписани в свидетелството за правоспособност, както и този, който разпореди или допусне това. Предложените промени са във връзка с изисквания на Регламент (ЕС) № 1178/2011, Наредба № 1 от 
16.01.2003 г. за свидетелствата за правоспособност на авиационния персонал и Наредба № Н-1 от 9.01.2014 г. за регистрация, първоначално определяне, поддържане на летателната годност, експлоатация на свръхлеки въздухоплавателни средства, обучение и издаване на свидетелства за правоспособност на пилотите и контрола върху тях. Според посочените актове управлението, обслужването, осигуряването на въздухоплавателното средство или обслужването на пътниците следва да се извършва от правоспособен авиационен персонал. Това обстоятелство се удостоверява със свидетелство за правоспособност с вписани в него квалификации, съответно с атестации. Необходимо е тези свидетелства и вписаните в тях квалификации да бъдат валидни. 
С изменението на ал. 1, т. 4 разпоредбата се привежда в съответствие с направеното в законопроекта предложение за създаване на чл. 39а.
С предложеното допълнение в ал. 1, т. 5 се предвижда глоба при отказ на проверка за употреба на психоактивни вещества. Предложението е във връзка с изискванията на Регламент (ЕС) 
№ 965/2012 относно извършването на тестове за психоактивни вещества и цели недопускането на извършване на полет от лице, което би могло да се намира под влияние на такива вещества. 
С допълнението в ал. 1, т. 7 се уточнява, че предвиденото административно наказание се отнася и за случаите на кацане на несертифицирано или нерегистрирано летище. Предложението е съобразено с обнародваните в бр. 16 от 2021 г. на „Държавен вестник“ промени в ЗГВ относно видовете граждански летища, за една част от които (летищата по чл. 43, ал. 2, т. 4 от ЗГВ) в Наредба № 20 от 24.11.2006 г. за удостоверяване експлоатационната годност на граждански летища, за лицензиране на летищни оператори и оператори по наземно обслужване и за достъпа до пазара по наземно обслужване в летищата е предвиден регистрационен режим. 
Предложените нови т. 3а, 4а, 7а и 8в в ал. 3, в т. ч. изменението на т. 9 в ал. 3, предвиждат административно наказание – имуществена санкция за организации за обучение/учебни центрове, в случаите когато не изпълнят/извършат определени изисквания или действия, произтичащи от приложимото законодателство. Организациите за обучение са сертифицирани или декларирани. Това се удостоверява със сертификат или с приета декларация и съответни одобрени програми за обучение от ГД ГВА. Съгласно Регламент (ЕС) № 1178/2011 и Регламент (ЕС) № 1321/2014 на Комисията от 26 ноември 2014 година относно поддържането на летателната годност на въздухоплавателните средства и авиационните продукти, части и устройства и относно одобряването на организациите и персонала, изпълняващи тези задачи, посочените организации подлежат на надзор и текущ контрол от ГД ГВА с цел потвърждаване на съответствие с приложимите изисквания на регламента. Целта е посредством предвидените административни наказания да се предотвратят възможни случаи, които биха застрашили безопасността (живота и здравето) на инструктори, обучаеми, технически персонал, трети лица и околната среда.
С допълненията в т. 5 и 9 в ал. 3 и в т. 6 в ал. 4, както и с предложените нови т. 18 в ал. 3 и т. 8 в ал. 4 се цели да се регламентира отговорността на операторите по наземно обслужване и на служителите им, като по този начин се очаква повишаване качеството на изпълнението на задълженията им, свързани с осигуряване на безопасността на полетите, и задълженията им, свързани със сигурността на територията на гражданските летища за обществено ползване на територията на страната. Промените, касаещи сигурността, са в съответствие с чл. 21 от Регламент (ЕО) № 300/2008, съгласно който държавите членки установяват правилата за санкции, приложими при нарушения на разпоредбите на Регламент (ЕО) № 300/2008, и вземат всички необходими мерки, за да гарантират тяхното прилагане. 
2. По отношение на § 22 относно промените в чл. 143а:
С предложението за нова ал. 3 се предвижда санкция за неизпълнение в срок на задължение по Регламент (ЕС) № 376/2014. Предложената разпоредба е в съответствие с чл. 21 от Регламент (ЕС) № 376/2014.

С предложението за създаване на ал. 4 се предвижда санкция за ползвател на въздушно пространство и/или доставчик на аеронавигационно обслужване при неизпълнение в срок на задължения, произтичащи от Регламент за изпълнение (ЕС) 2021/116 на Комисията от 1 февруари 2021 година относно установяването на първия съвместен проект в подкрепа на изпълнението на Европейския генерален план за управление на въздушното движение, предвиден в Регламент (ЕО) 
№ 550/2004 на Европейския парламент и на Съвета, за изменение на Регламент за изпълнение (ЕС) № 409/2013 на Комисията и за отмяна на Регламент за изпълнение (ЕС) № 716/2014 на Комисията (Регламент за изпълнение (ЕС) 2021/116). В т. 3.3, 4.3, 5.3 и 6.3 от Приложението към посочения регламент са предвидени срокове за внедряването на редица функции за управление на въздушното движение. Функциите трябва да бъдат внедрени от ползвателите на въздушното пространство и доставчиците на аеронавигационно обслужване по смисъла на Регламент (ЕО) № 549/2004 на Европейския парламент и на Съвета от 10 март 2004 година за определяне на рамката за създаването на Единно европейско небе в определените срокове в периода от края на 2022 г. до края на 2027 г. При неизпълнението на тези задължения, на основание чл. 9 от Регламент (ЕО) № 549/2004, държавите членки са длъжни да предвидят в националното си законодателство санкции, които да са „ефективни, пропорционални и с възпиращ ефект“. С предложената промяна за определяне на санкция ще се гарантира спазването на приложимите изисквания и на сроковете, произтичащи от Регламент за изпълнение (ЕС) 2021/116. 
С предложението за създаването на новите ал. 5 и 6 се предвиждат санкции за неизпълнение на задължения по Регламент (ЕС) № 2023/2405. Предложените разпоредби са в съответствие с чл. 12 от Регламент (ЕС) № 2023/2405. Във връзка с това в новата ал. 6 е предвидено, че при установяване на нарушение на чл. 4 и 5 от Регламент (ЕС) № 2023/2405 ГД ГВА следва да наложи санкция на съответното лице, като конкретният ѝ размер се определя от главния директор на ГД ГВА в съответствие с чл. 12 от Регламент (ЕС) 
№ 2023/2405.
3. По отношение на § 23 относно промените в чл. 144:
Предложената нова т. 18 цели гарантиране на безопасността на полетите посредством въвеждането на санкция за неправомерно излъчване в радиочестотните ленти за гражданско въздухоплаване и/или създаване на смущаващи електромагнитни въздействия на средствата и системите, използвани в комуникацията, навигацията и обзора за гражданското въздухоплаване.
С предложената нова т. 19 се предвижда санкционирането на лица, които предават неверни или заблуждаващи съобщения, в следствие на които е активирана системата за търсене и спасяване при авиационни произшествия. Задействането на плана за провеждане на операция по търсене и спасяване при авиационно произшествие е свързано с ангажирането на голям брой участници, материален и човешки ресурс. Подаването на сигнал за настъпил инцидент по своя характер предполага в най-кратки срокове ангажирането на спешна помощ с оглед на риск за живота, здравето, сигурността и имуществото на гражданите. Когато сигналът е неверен или заблуждаващ, се стига до неоправдано изразходване на наличния обществен ресурс, поради което се предлага предвиждането на посочената санкция с цел превенция на подобно поведение.
4. По отношение на § 24 относно чл. 147 – с изменението се посочва приложимото законодателство на ЕС, неспазването на което би довело до предвидената в нормата санкция. В случая това е Регламент (ЕС) 2018/1139, регламентите по неговото прилагане или по делегираните такива. 

5. Предложението в § 25 относно отмяната на § 1 от Допълнителните разпоредби, съгласно която инспекторите по въздухоплаване и служителите на ГД ГВА при изпълнение на служебните си задължения пътуват безплатно с всички български въздухоплавателни средства при условия и по ред, определени от министъра на транспорта и съобщенията, е направено поради наличието на изисквания за независимост на ГДГВА като национален надзорен орган, изпълняващ регулаторните и контролните функции в областта на гражданското въздухоплаване в Република България. Отмяната е необходима и с оглед на това, че се създава неравнопоставеност между българските въздушните превозвачи, тъй като по-голямата част от тях изпълняват чартърни полети и разпоредбата се отразява негативно върху конкурентоспособността на българските въздушните превозвачи, изпълняващи редовни полети. 
Законопроектът не подлежи на нотифициране съгласно изискванията на  Директива (ЕС) 2015/1535 на Европейския парламент и на Съвета от 9 септември 2015 година, установяваща процедура за предоставянето на информация в сферата на техническите регламенти и правила относно услугите на информационното общество, тъй като не урежда обществени отношения, попадащи в нейния обхват.
Предложеният законопроект няма да окаже влияние върху държавния бюджет. 

МИНИСТЪР-ПРЕДСЕДАТЕЛ: